Oud-Grey in huis in Stellenbosch vermoor | Netwerk24
Oud-Grey in huis in Stellenbosch vermoor
Deur Maygene de Wee en Carryn-Ann Nel 31 Oktober 2017 08:26
'n Oudleerling van Grey-kollege in Bloemfontein en voormalige kaptein van die Shimlas-rugbyspan is Dinsdag in die vroeë oggendure in 'n huisrooftog by sy huis in Brandwacht, Stellenbosch, verskeie kere met 'n skerp voorwerp gesteek.
Piet Verster (44), 'n streeksbestuurder van Absa, is op die toneel dood.
Verster is dood terwyl hy sy vrou, Adele, en twee kinders (14 en 3) teen die twee mans wat by hul huis ingebreek het, probeer beskerm het, luidens 'n inskrywing deur 'n vriend op Facebook.
Adele is 'n onderwyseres van die Laerskool Eikestad.
Verster se oom, Harold Verster, die Cheetahs se uitvoerende hoof, sê 'n paar rowers het omstreeks 03:00 toegang tot die gesin se huis gekry. "Piet het hulle betrap en hy is verskeie kere met 'n mes gesteek."
Hy sê Verster se 14-jarige se seun is in die wang met 'n mes gesteek toe hy met gholfstokke op die aanvallers afgestorm het. Sy kakebeen is glo ook afgeslaan.
Volgens Harold was die gesin besig met verbouings by hul huis.
"Dit is verskriklik hartseer vir ons. Piet was 'n fantastiese jong man. Hy was 'n hoogs gekwalifiseerde bankier en gewilde sakeman."
Die seun, Verster se vrou en hul jonger kind word in 'n plaaslike hospitaal behandel.
Sers. Noloyiso Rwexana, 'n polisiewoordvoerder, het bevestig dat die polisie klagte van moord en huisroof ondersoek.
Die vermoede is dat die mans vroeër betrokke was by die verbouings aan die huis en geweet het die huisalarm is nie aan nie.
Die polisie is nog op die toneel. Niemand is nog in hegtenis geneem nie.
'n Plaaslike veiligheidsmaatskappy was eerste op die toneel, nadat 'n inwoner van Brandwacht Adele se hulpkrete gehoor het.